ASPECTE ARHETIPALE ÎN CREA TIA LUI MIRIAM MARBE ŞI 
TIBERIU OLAH 


Conf.univ.dr. LAURA MANOLACHE 
Universitatea Naţională de Muzică Bucureşti 


Laura MANOLACHE, compozitoare, muzicolog, manager. Licenţiată a 
Universităţii Naţionale de Muzică Bucureşti, secția muzicologie (1982) şi 
compoziţie (2002), susţine tot aici, din 1991, activitate didactică. În prezent, este 
şi director general al Muzeului Naţional “George Enescu”. Volume publicate de 
Editura Muzicală: George Enescu. Interviuri acordate presei românești (Premiul 
UCMR 1988; ediția a II-a, 2005), Amurgul evului tonal (Premiul Academiei 
Române 2001), Șase portrete de compozitori români (2002), Theodor Rogalski 
(2006). Creaţia muzicală cuprinde opusuri camerale diverse şi trei pagini 
simfonice. 


Apărută ca reacție la orientările distrugătoare de cultură ale perioadei anilor '60 (a se vedea 
cazul lui Cage) şi devenită ulterior, în viziunea adepților săi declaraţi, ipostază românească a 
postmodernismului, orientarea arhetipală a atins o teoretizare coerentă în anii '80, prin scrierile lui 
Corneliu Dan Georgescu, Octav Nemescu, Corneliu Cezar. 

În plan pur componistic, la configurarea caracteristicilor sale au contribuit însă mult mai 
mulți creatori de mare forță, nu întotdeauna preocupaţi să-şi verbalizeze opțiunile. Din grupul 
acestora din urmă fac parte şi cei doi compozitori pe care îi aducem acum în prim-plan: Miriam 
Marbe şi Tiberiu Olah. Ascultarea muzicii lor, cercetarea partiturilor, rememorarea destăinuirilor 
lor făcute cu parcimonie pe tema creaţiei, toate acestea ne conduc spre conturarea unui univers sonor 
ce retopeşte, deopotrivă în plan estetic şi stilistic, surse ancestrale. 

Astfel, ca reacţie la muzica foarte serioasă şi abstractă a epocii în care a debutat, cea a anilor 
"50, Marbe a fost atrasă încă de la primele opusuri de gândul legăturii dintre exprimarea prin voce şi 
originea muzicii. Pe acest subiect ni s-a destăinuit la sfârşitul anilor '80, într-un dialog radiofonic: 
vocea „mi se pare că face parte dintre acele elemente de la începutul lumii prin care s-a născut 
muzica. Vocea este o eternă posibilitate de exprimare, din toate vremurile“%*. 

Pentru modelarea stilul său, versurile lui Arghezi au constituit un imbold. (Recurgem din 
nou la o confesiune) „„...am auzit pentru prima oară Cântecul din fluier al maestrului Jora, cu 
maestrul Jora şi cu Lisette Georgescu. Şi mi-a plăcut, m-a impresionat, m-a interesat grozav această 
posibilitate de îmbinare a cuvântului cu muzica, alta decât cea din liedul tradiţional, care îmi 


deschidea nişte perspective stilistice în care intrau foarte mulți parametrii muzicali. Pe lângă 

imaginea sonoră şi îmbinarea între formula poetică şi muzică, liedul acela mi-a sugerat în căutările 
mele şi foarte multe soluții în general, trecând peste lumea vocii şi pianului.“*5 

În acest sens, expresia lucrărilor sale, chiar şi a celor elaborate riguros ca structură - cum ar 
fi Sonata pentru clarinet solo sau Sonata pentru două viole - este predominant incantatorie. 
Ascultată, muzica dă sentimentul unei libertăți improvizatorice, al unui aport creator făcut sur place. 
De altfel, Sonata pentru clarinet solo poartă titlul Incantatio şi este foarte sobră ca structură şi foarte 
liberă ca expresie. lar despre geneza celeilalte partituri, Sonata pentru două viole, guvernată de 
nevoia de revenire la o stare universală de ordine, autoarea preciza: atunci „eram preocupată de 
structurile modale şi de problema unor serii ritmice, dar totodată şi de ceea ce s-ar putea numi 
atitudine polifonică în zilele noastre. Altfel spus, la evoluţia pe planuri diferite a unei muzici, cu 
scurgeri de timp diferite. În ciuda faptului că am fost o bună elevă la polifonie, că am fost după 
aceea profesoară de contrapunct, care aşa cum trebuia la nivelul respectiv, am predat şi specii cu 
doimi ş.a.m.d., pentru mine polifonia a fost altceva şi anume a fost arta structurării dinamice în 
funcţie de intervenţiile inegale ale vocilor. Am privit vocile ca pe nişte individualităţi, ca pe nişte 
personalități, care intră într-un discurs muzical ca într-o dramaturgie, cu intenții, cu întreruperi, cu 
revendicări, cu disparitii, cu încercări de a conlucra./.../ Şi acest lucru m-a interesat şi în muzica mea, 
nu numai ca modalitate de a găsi o formă atunci când nu mă mai puteam bizui pe alte forme clasice 
(adică să caut în trecut o formă care îmi convine), ci în special pentru atitudinea creatoare a 
interpretului”.5 

Relevantă cu deosebire pentru aspectul arhetipal pe care îl avem în vedere, este partea a I-a 
a Sonatei, care se cheamă Cântec. Şi într-adevăr, auzită, depănată, melodia violei lasă impresia unui 
cântec lung, foarte apropiat de expresia populară, cu spaţii sonore şi sufleteşti interioare, imense. 
Investigată cu lupa, partitura dezvăluie două structuri nonretrogradabile, adică — potrivit denumirii 
lui Messiaen — nişte valori ritmice orânduite simetric şi-n două blocuri. Mai mult decât atât, această 
partea a II-a este o fugă cu temă concepută atipic, cu desfăşurare lentă, şi prezentată heterofonic. lar 
structura ulterioară, intervenția celei de-a doua voci, este ceea ce se cheamă în mod clasic un 
răspuns. Numai că acest răspuns este dat şi inversat, şi recurent, şi cu valori diminuate, în aşa fel 
încât e de nerecunoscut; el vine ca un fel de îngânare, ca un fel de murmur care urmează primei teme 
chiar puţin în stretta. lată un sugestiv exemplu de rigoare îmbinată cu aparența nonrigorii şi în 
special cu sentimentul de libertate, de curgere melopeică. 

Valorificată excelent de orientarea arhetipală, tehnica de generare a melodiei din celule — 
variante combinatorii ale unui mic număr de sunete poate fi reperată încă din anii '50 şi în 


creaţia de generoasă respirație a lui Tiberiu Olah. Ne referim la cele 4 note şi transpoziţiile lor, din 

partea a Il-a a Cantatei pentru două flaute, instrumente de coarde şi percuție pe vechi teme 
ceangăeșşti din 1956. Cantata dezvăluie o dezvoltare simfonică declanşată şi amplificată pe ideile 
textului însoțitor. 

Tot ca expresie a unui „ideal de simplitate”, a esențialului „extras dintr-o experiență 
milenară de artă folclorică“ se recomandă a fi şi prima piesă din ciclul „Brâncuşi”, celebra Coloană 
infinită (1962) despre care Olah însuşi destăinuia: „Am plecat de la un nucleu modal, de 3 sunete, 
care poate fi considerat ca provenind dintr-un motiv folosit şi azi de buciumașii din Munţii Apuseni 
sau din unele intonaţii de cântece de copii, ca de exemplu «gălăua». Cu această singură idee 
melodică am susținut edificiul partiturii. 

Jocului asimetric şi regulat al gâtuirilor şi dilatărilor romboidale, de neasemuit efect în arta 
spațială, compoziţia muzicală îi opune alternarea asimetrică a unor densități sonore diferite şi, în 
acelaşi timp, articularea a două calități emoţionale deosebite, expuse alternativ, printr-o serie de 
grupe de expresie statică şi o altă serie de grupe de expresie dinamică. În intenţia mea, a fost redarea 
senzaţiei copleşitoare a imaginii Coloanei brâncuşiene văzute din imediata ei apropiere. 

Spre sfârşitul lucrării, în clipa maximei culminații, se înfăptuieşte ideea unei creşteri 
continue, menite să antreneze emoția ascultătorului, sugerându-i o ţâşnire pe verticală.” 

Din aceeaşi perspectivă a maximei economii din care se naște limbajul muzical — amprentă a 
orientării arhetipale — am ales să comentăm şi Ritual pentru setea pământului de Marbe. 
Desfăşurarea liberă a discursului cu alură cvasi-improvizatorică, cât şi cea riguroasă, robustă, cu ritm 
pregnant, sunt modelate potrivit unor tehnici întâlnite frecvent în practica populară 

Despre geneza opusului, autoarea rememora: „semnul de întrebare asupra importanței 
sistemului m-a dus la un moment dat la un impas. Năzuiam la o artă care să exprime absolutul, şi 
eram handicapată de faptul că acest absolut trebuia exprimat totuşi cu mijloace omeneşti depinzând 
de un timp în care le creezi, de un stil, de un gând al tău omenesc, de un gând trăit într-o anumită 
perioadă. De fapt, greşeam profund. Frumuseţea tocmai în asta constă, că noi, cei efemeri, depinzând 
de nişte stiluri efemere, dorim — la un moment dat — prin acestea să omagiem (pentru că de exprimat 
nu putem) absolutul. Dar cum atunci nu-mi dădeam seama de acest fapt, eram speriată şi căutam 
mijloace care mi se păreau din ce în ce mai abstracte, din ce în ce mai pure. Şi-atunci, ca să scap de 
chinga relațiilor sonore, a relațiilor dintre înălțimi, a relațiilor dintre ritmuri, am apelat la cuvânt — 
cuvântul drept cărămidă muzicală”.s 

În acest Ritual nu se cântă efectiv, iar partitura, în afară de foarte mici excepţii, nu cuprinde 


portative, ci complexe muzical-sonore create prin aglomerări de cuvinte. Sonorităţile acestora sunt 


murmurate, strigate, semi-cântate, pe diverse înălțimi şi bineînţeles cu o construcție logică, care ține 

de fapt de dramaturgia ideii lucrării, nu de o structură muzicală pre-gândită. Această arhitectură se 
întâlneşte cu ceea ce compozitoarea considera a fi „arhitectura veşnică a muzicii”, arhitectura de 
arc. 

Privite retrospectiv, apreciem că cele câteva opusuri din creațiile lui Tiberiu Olah şi Miriam 
Marbe pe care le-am adus în prim-planul comentariului, atât sub aspectul estetic al ideii poetice 
generatoare, cât şi sub cel stilistic, al tehnicii componistice de elaborare a discursului sonor, au 
constituit semnificative contribuții la afirmarea orientării arhetipale, ca ipostază românească a 


postmodernismului. 

